TATA PANEMBAH KEMPALAN PANDONGA RABU, 27 JANUARI 2021 GKJ BOYOLALI I. Pambuka a. Kidung Pasamuan Jawi 353:1,3 " SEMBAH BEKTI WAH PUJI" b. Pandonga pambuka lan Eplikese II. Pamaosing Alkitab Wulang Bebasan/ Amsal 8:32-36 III. RENUNGAN NGUPADI URIP " Amarga sapa kang nemu Ingsun, iku nemu urip, sarta mesthi oleh sihe Pangeran Yehuwah" (Wulang Bebasan 8:35) Pasamuan ingkang kinasih, Wonten setunggaling pawongan wangsul saking olah raga ingkang sapunika nembe ngetrend inggih punika sepedaan/ pit-pitan utawi basa anyaripun "GOWES". Langkung setengah dinten laminipun gowes, pawongan wau nembe wangsul wetawis jam 3 sonten. Sasampunipun dumugi dalem pawongan wau dipun dangu dening semahipun," Jan-jane urip kuwi golek apa ta pak, gowes koq nganti ndina?". Wangsulanipun ingkang kadangu:"golek urip sehat". Saben tiyang ingkang dipun abenajengaken kaliyan pitakenan "Urip nggolek apa/ urip ngudi apa" tempu kathah ragam wangsulanipun. Urip ngudi: cukup, bahagia sejahtera, pinter, sukses, banda donya, drajat pangkat, ngudi kawilujengan lsp. Sedaya wangsulan punika leres mboten klintu, nanging mboten sedaya paling leres. Kalebet pawongan wau ingkang ngupadi urip / gesang kanthi olah raga punika mboten klentu. Langkung-langkung ing swasana pageblug Covid-19 ingkang dereng menda tiyang-tiyang samangke sami mbudidaya supados gesangipun lestantun sehat, liripun kanthi maneka warna cara utaminipun gesang netepi paugeraning kesarasan (Protokol Kesehatan): Memakai masker, Mencuci tangan, Menjaga jarak. Malah mboten namung menika, taksih kathah M malih: Mangan-ngombe kanthi teratur lan ingkang kathah kasiatipun. Magrog wonten dalem: tegesipun mboten kesah, namung wonten dalem kemawon (Makarya saking griya, sinau/ sekolah/ kuliah wonten griya, ibadah saking griya, dedodolan saking dalem). Langkung - langkung ing swasana PSBB menika kita mboten bebas anggen kita sesambetan kaliyan tiyang sanes. Tumrap prekawis kabingahan kadosta Pengetan ambal warsa, pengetan dinten riyaya, pahargyan manten, arisan, rapat RT, reuni sak punika dipun watesi kepara dipun larang, malah kepara prekawis ngrawuhi brayat kasisahan utawi layat kemawon sapunika kedah ngatos-atos awit tunularing covid 19 ingkang taksih inggil. Sedaya punika kedah katindakaken awit kita ngupadi urip ingkang sehat. Pasamuan ingkang kinasih, Wulang Bebasan/ Amsal 8:32-36 ingkang dados waosan kita sapunika ngemutaken dumateng kita maringi setunggaling wangsulan ing babagan "Urip nggolek apa/ Urip ngudi apa"? Wonten ing kapitadosan kristen mboten cekap kados ingkang kaandaraken ing nginggil, nanging kedah ngantos dumugi ing tataran inggil inggih punika "Urip nggolek Urip". Urip ngudi urip tegesipun bilih gesang menika kedah gesang ingkang saestu, mboten namung gesang-gesangan, gesang ing sajroning pati. Gesang mboten
namung saged ambegan, nindakaken pakaryan, sekolah, masak, nonton TV, lsp. Nanging kedah dumugi ing tataran gesang ingkang nggadahi mutu/ kualitas. Lah mutu inggil menggah urip punika kados pundi ta? Wonten ing Yohanes 15 : 5 katerangaken bilih gesang menika kedah tansah nempel kaliyan sumbering gesang sejati. Gusti Yesus sumbering gesang sejati, kaumpamaken wit anggur ingkang sejati. "Aku iki wite anggur lan kowe pang- pange. Sing sapa tetep dumunung ana ing Aku, lan Aku ana ing dheweke, iku kang metu wohe akeh, awit manawa tanpa Aku, kowe padha ora bisa tumindak apa-apa. Sing sapa ora tetep dumunung ana ing Aku, iku dibuwang metu kaya pang mau, temah dadi garing, tumuli padha dikukupi lan banjur dicemplungake ing geni, sarta diobong. Manawa kowe padha tetep dumunung ana ing Aku lan pituturKu tetep dumunung ana ing kowe, padha nyenyuwuna apa bae kang kokkarepake mesthi bakal katurutan (Yokanan 15: 5-7) Wulang Bebasan memulang gesang ingkang bermutu yen saged "nemu Ingsun" pinanggih klayan Gusti Allah. Nemu Gusti Allah? Inggih! Dhasaripun manungsa rak inggih tansah ngupadi. Kangge ngatasi masalahing gesangipun, manungsa tansah ngupadi kadospundi saged uwal saking masalahipun, krana ngupadi mesthi supados manggih ingkang dipun upadi ! Miturut Injil Yokanan, manungsa saged manggih urip yen pinanggih klayan Allah, yen manungsa "urip lan pracaya"( Yok.11:25-26). Lah yen makaten sinten ingkang pitados, ngandel dhateng Gusti Yesus mesthi manggih urip. Pracaya tegesipun masrahaken nasibing gesang dhateng Gusti, pracaya punika sumendhe lan mbangun-turut Gusti. Pracaya tegesipun srawung raked. Wohing pinanggih Gusti kasebut "oleh sihe Pangeran Yehuwah". Saben kita ingkang pinanggih Gusti tegesipun pitados Gusti badhe ngraosaken sihiPun Gusti. Makaten wau tegesipun kita manggih urip. Sihipun Gusti inggih punika katresnanipun Gusti maujud ing gesang kita. Punapa ta wujuding sih- katresnanipun Gusti? Oh tanpa wilangan! Kita saged ambegan, saged mrika- mriki, saged mbangun sesrawungan tangga-tepalih, kita pinaringan bagas kasarasan, pinaringan sandhang, pangan, papan lan sapituripun. Boten namung punika, jalaran manggih urip ateges bilih kita nampi kawilujengan, nampi pangapuraning dosa lan boten pinisah saking Gusti. Sumangga tansah celak klayan Gusti. Mila sampun ta ngantos tebih saking Gusti. Amin. IV. DONGA SAFAAT V. Pisungsung: a. Pamuji KPJ 65 : 1 " Aku Tan Ngreti Mengkone" b. Donga pisungsung lan panutup.